בס"ד, מוצש"ק יתרו תשע"ח **עיון והעמקה בדף היומי, הרב אודי שורץ**

עבודה זרה דף י"ח, קירקסאות ותיאטראות

**א. תיאטרון, קולנוע ואיצטדיון**

1. **עבודה זרה, דף י"ח:** "תנו רבנן: ההולך לאיצטדינין ולכרקום, וראה שם את הנחשים ואת החברין, בוקיון ומוקיון ומוליון ולוליון, בלורין סלגורין - הרי זה מושב לצים, ועליהם הכתוב אומר: אשרי האיש אשר לא הלך וגו' כי אם בתורת ה' חפצו, הא למדת, שדברים הללו מביאין את האדם לידי ביטול תורה ...

[דתניא:] אין הולכין לאיצטדינין מפני מושב לצים, ור' נתן מתיר מפני שני דברים, אחד מפני שצווח ומציל, ואחד מפני שמעיד עדות אשה להשיאה ...

דרש ר' שמעון בן פזי: אשרי האיש אשר לא הלך - לטרטיאות ולקרקסיאות של עובדי כוכבים, ובדרך חטאים לא עמד - זה שלא עמד בקנגיון, ובמושב לצים לא ישב - שלא ישב בתחבולות; שמא יאמר אדם: הואיל ולא הלכתי לטרטיאות ולקרקסיאות ולא עמדתי בקנגיון אלך ואתגרה בשינה? ת"ל: ובתורתו יהגה יומם ולילה".

1. **שבת, דף קמ"ט:** "ודיוקנא עצמה - אף בחול אסור להסתכל בה, משום שנאמר אל תפנו אל האלילים. מאי תלמודא? - אמר רבי חנין: אל תפנו אל מדעתכם".
2. **שולחן ערוך אורח חיים, ש"ז ט"ז:** "מליצות ומשלים של שיחת חולין ודברי חשק, כגון ספר עמנואל, וכן ספרי מלחמות, אסור לקרות בהם בשבת; ואף בחול אסור משום מושב לצים (תהילים א, א), ועובר משום אל תפנו אל האלילים (ויקרא יט, ד) לא תפנו אל מדעתכם; ובדברי חשק, איכא תו משום מגרה יצר הרע; ומי שחיברן ומי שהעתיקן, וא"צ לומר המדפיסן, מחטיאים את הרבים".
3. **משנה ברורה, שם:** "משום מושב לצים – וכל שכן ההולך לטרטיאות וקרקסיאות [והם מיני שחוק כדאיתא בעבודת כוכבים דף י"ח] ושאר מיני תחבולות וגם בפורים אין מותר רק השחוק שעושים זכר לאחשורוש [מ"א]. ובעו"ה כיום נעשה דבר זה כהפקר אצל איזה אנשים לילך לבית טרטיאות והכתוב צוח ואומר אל תשמח ישראל אל גיל וכו' וגם איכא בזה משום מגרי יצה"ר בנפשם ואחז"ל כל המתלוצץ נופל בגיהנם שנאמר וגו' ויסורין באין עליו שנאמר ועתה אל תתלוצצו פן יחזקו מוסריכם".
4. **הגהת הרמ"א שם:** "ונראה לדקדק הא דאסור לקרות בשיחת חולין וספורי מלחמות, היינו דוקא אם כתובים בלשון לע"ז, אבל בלשון הקודש שרי".
5. **משנה ברורה שם:** "אבל בלשון הקודש וכו' - דהלשון בעצמו יש בו קדושה ולומד ממנו דברי תורה ... אבל האגודה והט"ז והב"ח ועוד הרבה אחרונים חולקין ע"ז ואוסרין וכן הוא ג"כ דעת הגר"א ... ולענין קריאת צייטונגי"ן בשבת אף שבתשובת שבות יעקב מקיל בזה הרבה אחרונים אוסרין מפני שיש בהם ידיעה מעניני משא ומתן".
6. **פסקי תשובות שם:** "ובזמנינו אין היתרים האלו תכפים, ובפרט כאן בארץ ישראל, שכל השטרות וענייני משא ומתן והכתיבות של חולין נכתבים בכתב מרובע. וגם ללמוד דקדוק לשון הקודש ודברי תורה אי אפשר, כי כבר באו המחטיאים ומפירי הברית והכניסו בתוך לשון הקודש ביטויים רבים אשר בדו מליבם".
7. **שו"ת משנה הלכות, ו' ר"ע:** "ומינה נראה שאסור לצאת ולהמרות גם במשחקים בכדור (באל פליי בלע"ז) לבד ממה שיש בו משום ביטול זמן יש בו משום איסור הנ"ל ובגמ' ע"ז י"ח ע"ב ת"ר ההולך לאיצטדינין ולכרקום וראה שם נחשים ואת החברין בקיון ומוקיון ומוליון ולוליון בלורין סלגורין הרי זה מושב לצים ועליהם הכתוב אומר אשרי האיש אשר לא הלך בעצת רשעים וגו' כי אם בתורת ה' חפצו הא למדת שדברים אלו מביאים את האדם לידי ביטול תורה ופרש"י כולם מיני שחוק וליצנות הרי מבואר דבכל אלו יש בהם איסור משום אשר לא הלך וביטול תורה ועוד וא"כ זה אסור אפילו לראות על הראדיא או טעלעוויזיא דג"כ יש בו משום ביטול תורה כמובן ופשוט הוא אפילו נימא דאין בו משום מושב לצים שהרי בביתו הוא אבל אסור משום בטול תורה ומשום אל תשמח אל גיל כעמים ולכן כל מי שיראת ה' נוגע בלבבו ירחק מהם. והשי"ת שמו יערה עלינו רוח טהרה ונזכה ללמוד תורה לשמה עבג"א בלב ונפש. מנשה הקטן".
8. **ילקוט יוסף, הלכות מזוזה:** "אין לקבוע מזוזה בפתח תיאטרון או קולנוע, שיש בזה ביזיון כתבי הקודש לקבוע מזוזה במקומות כאלה".
9. **שו"ת אגרות משה, אורח חיים ב' ע"ט (ב' בשבט תשי"ט):** "בדבר השאלה המוזרה אשר אחד שמתמחה באומנת המשחק בתיאתריאות יחשוב שהוא לשם שמים, מטעם שאם יהיה מומחה בזה יוכל להדריך את הנוער יותר שיהיו שומרי תורה שהוא לפי השכל דבר רחוק שרובן של המחזות הם עניני ליצנות וקלות ח"ו בעריות וגם זלזול בחומר איסור רציחה כידוע. ואף שמזדמן בדרך מקרה איזה מחזה שליכא שם ליצנות ונבול פה וזלזול ברציחה ועריות הוא רק ענין מקרה וכשירצה זה להרויח מאומנות זו הוא כמעט מן הנמנעות בלא זלזולים באיסורים אלו. אבל ודאי צריך כתר"ה לקרב אף איש כזה כי מסברא לא יועיל מה שנאמר לו שיתרחק לגמרי מאומנת זו מאחר שחושב להיפוך וצריך כתר"ה לקרבו לפי דרכו כדי שיקיים לכה"פ עיקרי התורה והאמונה בה' ובתורתו כיון שחזינן שמדקדק שמירת שבת כהלכתה. ועתה בדבר שאלות כתר"ה, אם מותר לומר לנכרי להעביר את הצביעה ע"י מריחה ... ובדבר אם יש בעצם המשחק איסור משום עובדין דחול, הנה בלא מעשה רק דבורים ושינוי מלבושים והתנועות הוא רק משום ודבר דבר שאפילו שיחת דברים בטלים אסור להרבות בר"ס ש"ז. אבל אם יש לו עונג מזה הא איתא שם ברמ"א ובנ"א כשסיפור שמועות הוא עונג להם מותר, וכ"ש בעובדא זו שיהיה לו צער מצד הפצרת מורהו ואולי גם חשש הפסד. אבל בכלל הוא ענין מכוער אף בחול כדכתבתי וזה הא לא יבין ולא יוכל כתר"ה להסביר לו שהוא ענין מכוער ואין כדאי לומר לו שלא יועיל. אבל מצד שבת איני רואה איסור. ובדבר מראית העין קשה לומר מרחוק כי כתר"ה כתב טעם לכאן ולכאן ויורה כפי שנראה לו יותר כי איסור קבוע מצד מראית עין לא מצינו ... אבל ודאי רק כשיש לו צורך גדול. ולא יגלה תשובתי זאת כדי שלא יקילו יותר".
10. **שו"ת אגרות משה, יורה דעה ד' י"א (י"ד בסימן תשמ"א):** "באלו שנקראו תיאטרון שעושין שם ענייני שחוק, וכן איצטדיון, שהם המקומות שמשחקין ספארט, לא שייכי בהו עניין ובחוקותיהם לא תלכו (ויקרא קדושים י"ח י"ג), דהוא דווקא כשהוא חוק להעכו"ם לעשות איזה דבר בעלמא, אף כשאין זה מחוקי הע"ז שלהם, אבל עכ"פ הם ענייני חוקים שהנהיגו ביניהם - לא רק דברים של פריצות אלא אף דברים בעלמא - שלא ידוע טעם, כדאיתא ברמ"א יו"ד סימן קע"ח סעיף א' ... אבל כשאיכא טעם למה שעושין, כהא דאיצטדינין וכרקום שאיתא בע"ז דף י"ח ע"ב שהוא לליצנות, ליכא בזה משום ע"ז, אף שהוא דבר אסור מצד איסור ליצנות, וכל ההולך שם עובר באיסור מושב לצים ובביטול תורה - לא רק על זמן זה - אלא שגורם לו להיות בטל לגמרי מתורה כמפורש שם. וכ"ש בתיאטרון הנמצא כעת במדינתנו, וכן האיצטדיון של משחקי ספארט, ואף במדינות אחרות, דעושין זה סתם אינשי מהנכרים שבעיר שלא שייכי כלל לעניני ע"ז. וכמדומני שהכומרים דאמונת הנוצרים, שהיא עתה אמונת רוב אוה"ע, נמי לא ניחא להו עניני תיאטראן ואיצטדיון. וגם לא ניחא בזה לאנשי אמונת המוחמדים שהוא אמונת מדינות טערקיי וכל מדינות ערב. שא"כ רוב המדינות שבהן נמצאים תיאטריאות ואיצטדיאות לא שייכי כלל לאמונתם, שוודאי לא שייכי להלאו דובחוקותיהם לא תלכו, אלא הם מאיסור ליצנות וביטול תורה. וגם עוד איסור גדול יש דמגרי יצה"ר של עריות בנפשיה דרובן הם דברי ניבול פה והסתה לעריות ... ובדבר השתתפות במי שמחשיבים יום ההודייה (טיינקסגיווינג) כעין חג לעשות בו סעודה. הנה לכאורה מכיוון שבספרי דתם לא הוזכר יום זה לחג, וגם לא שיתחייבו בסעודה, וכיוון שהוא יום זכר לאנשי המדינה, שהוא ג"כ שמח בהמדינה שבא לגור לכאן עתה או מכבר, לא מצינו בזה איסור לאו בעשיית שמחה בסעודה, ולא באכילת תרנגול ההודו (אינדיק) ... אבל אני סובר דמ"מ אסור לעשות יום קבוע בשנה לחוג זה, ורק בשנה ההוא שכבש ינאי המלך, בזה עשה השמחה ולא לקביעות, ויש בה גם משום בל תוסיף, עיין מגילה דף ז' ע"א וברמב"ן בפירוש על התורה דברים על פסוק לא תוסיפו (דברים ד' ב'). ואף שיש לדון לענין הלאו, מ"מ איסור ודאי הוא זה".
11. **שו"ת עשה לך רב, ד' מ"ז:** "לשאלתך אם מותר ללכת לקולנוע מכובד שאינו מביא סרטי תועבה ובו', אשיבך בפסוק אחד: אשרי האיש אשר לא הלך וכו' ובמושב לצים לא ישב ... כי ידעו רבותינו בעומק חכמתם שאף כי בדברים אלה אין שום תועבה אעפי"כ הם פתח לביטול תורה ואסורים הם ... אמת, כי זקוק אדם להחליף כח ולרענן עצמו, (עיין היטב ובזהירות רבה בדברי רבינו הרמב"ם בשמונה פרקים הפרק החמישי), אבל ניתן לעשות זאת בדרכי היתר ולאו דוקא בקולנוע, דרך משל טיול קצר בגן וכדומה. אין שום הבדל בין קולנוע לטלביזיה, ואדרבא הטלביזיה חמורה יותר כי היא מצויה כל שעה בביתו של אדם וגורמת לו ביטול תורה יותר מקולנוע, ולכן אין כדאי להביאה הביתה. אבל האזנה למוסיקה ושירים, עדיף על טהרת הקודש, ואפשר גם שירי עם וכדומה שאין בהם שום דברי מינות או תועבה, אין בזה איסור אם אין בהם ביטול תורה כגון בשעה שהוא עיף ומחליף כח (ועיין היטב ברמב"ם שם). התחזק בלימוד תורה, וכאשר תגדל יותר, תבין טוב יותר את הערך העליון והנשגב שיש בכח לימוד התורה, וחזקת והיית לאיש".
12. **שו"ת עשה לך רב, א' ס"ג:** "שאלה: יש לי בעיא משפחתית המפריעה את שלום הבית. אני בן - ישיבה לשעבר, לפני זמן קצר נשאתי לי אשה מבית דתי, אך חינוכה שונה לגמרי מדרכו של בן - ישיבה. היא אמנם דתית ושומרת מצוות בקפדנות ממש, וגם משכילה וחרוצה בעבודות הבית, אבל התנהגותה היא מה שקוראים כיום מודרנית. הדבר מתבטא בעיקר ברצונה לבקר בתיאטרון וקולנוע, טיולים, שמלות יפות וכדומה. כשניסיתי להסביר לה שסרטי קולנוע ומחזות תיאטרון הם גובלים באיסור ממש מחמת התוכן המוצג בהם, וכן תמונות עירום וכדומה, הסכימה שלא נלך רק לסרטים ומחזות העומדים על רמה ניאותה מבחינה זאת, אבל עקרונית אינה רוצה לותר. לי קשה מאד להתחיל עכשיו להתרגל ללכת לקולנוע, דבר שהוא בניגוד לכל מהותי ותפיסת עולמי, ואין ספק שהוא גם אסור, ועם קרובותיה אינה רוצה ללכת, בטענה שלא התחתנתי בשביל זה וכו'. אנא יעץ לי עפ"י ההלכה האם שלום בית עדיף ואסכים לבקר בקולנוע כבקשתה, או שאעמוד בסירובי ואהרוס שלום בית. לתשובתך המהירה אצפה.

תשובה: שאלה קשה שאלתני, ועדיף היה לו פתרת אותה בכחות עצמך, כי על מקרים ומצבים מעין אלה אמרו רבותינו: אוי לי מיוצרי אוי לי מיצרי (עירובין י"ח א), ולכן אתה שאין כמוך מי שמכיר את כל מהות הבעיא יכלת לפתרה בעצמך, אבל כיון שכבר שאלת, אעשה בע"ה כמדת יכלתי ליעץ לך בהתאם להלכה כדת מה לעשות. אין כל ספק ש"גדול השלום", ואין שום דבר העומד כנגד השלום, עד שאמרו רבותינו, גדול השלום ששם שנכתב בקדושה נמחה על המים בשביל להטיל שלום בין איש לאשתו. וכבר ראינו ששינתה תורה דברי שרה (ואדוני זקן - ואני זקנתי) מפני השלום ...

בראשונה אציין שאותן תיאטראות בדברי רבותינו (מגילה ו' ב) הם אלה שנועדו לבתי - ועד של עבודה - זרה (שם תד"ה תראטריות), וכן מה שנזכרו בירושלמי (ע"ז פ"א ה"ז) ובתוספתא (ע"ז פ"ב ה"ב) הוא משום עבודה - זרה. אלא שמבואר שם שאם אין בהם משום עבודה - זרה "הרי זה משום מושב לצים... וכולם מביאים לידי ביטול תורה שנאמר ובמושב לצים לא ישב כי אם בתורת ה' חפצו" ועיין עוד שם באורך. אבל ברור ביותר שאין כל חשש מעין זה בבתי - קולנוע ותיאטרונים של זמנינו (פרט כמובן לאלה שעוסקים בכך במיוחד).

ועתה נצא מן ההנחה שכל הסרטים והמחזות שתראו יהיו מצונזרים היטב. ואכן (לפני שאכתוב לך תשובה זאת) ביררתי ונודע לי בודאות, כי אכן ישנם סרטים כאלה, שאין בהם עצמם משום עבירה ממש, כגון אלה העוסקים בתיאור אירועים היסטוריים, או תיאור חייהם של אישים גדולים, או מחזות נוף יפים, או סרטים מוסיקליים וכדומה. ויתכן שמשום שלום - בית ניתן להתיר לך ללכת עם רעיתך לסרטים מעין אלה.

החשש הגדול שמפניו אני ירא, הוא חשש חילול שם ה', כי כל המכירים אותך כבן - ישיבה (לשעבר), ואינם יודעים הסבה שהביאה אותך לידי כך, עלולים להרהר אחרי בני תורה כדרכם של הבריות. ולכן עצתי אליך שתלך לעיר אחרת אשר בה אין מכירים אותך, ותמנע בכך חשש של חילול שם שמים ... ולכן עצתי הלכה למעשה היא: א) תשמור על שלום ביתך מכל משמר, ותסכים ללכת מידי פעם עם רעיתך לקולנוע כפי שהיא היתה רגילה, ותקפיד ביותר שיהיה זה סרט בעל רמה חינוכית ניאותה ושאין בראייתו שום חשש ונדנוד איסור. ב) אל תלך לקולנוע בעירך מקום שבו מכירים אותך, ובזה תמנע חילול שם שמים. סעו לעיר אחרת, ושם אל תלבש כובעך כרגיל, אלא תשים על ראשך כסוי ראש אחר, מסוג זה שאנשים דתיים שאינם מקפידים לצערנו על הליכה לקולנוע - רגילים בו. ג) אם בכל זאת אינך שלם עם עצם העובדא שאתה רואה דבר שאינו רצוי והגון, תעלים עיניך בכל מדת האפשר מן התמונות המוקרנות ותהרהר בדברים אחרים. ד) תשתדל בשיחה ענינית נינוחה ורגועה לרמוז לאשתך שכל זה הוא בחינת הבלי עולם, ואין שום דבר השוה לשעה של לימוד תורה בעולם הזה, ולימוד תורה שלך נזקף גם לזכותה וכדומה, ויתכן שבמשך הזמן תטה את לבה מהבלים אלה, וביחוד כאשר יפקוד ה' אתכם בזש"ק ותהיה טרודה בגידול בנים, ודאי שגם היא תשנה דעתה והכל על מקומו יבוא בשלום. וזכור שאין דבר הגדול מן השלום, ושמור מכל משמר על שלום ביתך, וביחוד שגם לפי דבריך, זכית באשה טובה והגונה מכל הבחינות פרט לשיבוש זה שהורגלה אליו, וכאמור גם הוא יחלוף במשך הזמן, והעיקר שכל מעשיך יהיו לשם שמים".

1. **שו"ת אגרות משה, אורח חיים ב' צ"ה (י' באב תש"כ):** "ובדבר כניסה לטיאטער ולמואוויס הרי הוא דבר האסור ואיך שייך שיתירו לו להסיר את כובעו ולהיות בגילוי הראש ויוסיף עוד חטא על חטאו. ואם השאלה היא באחד שתקף יצרו עליו לילך לשם ולא ישמע שלא לילך, אולי טוב שיסיר כובעו ולא יהיה חלול השם משום שלא ידעו שהוא יהודי שומר תורה, היא סברא גדולה אבל רק למכוין לשם שמים, אבל כיון שרחוק לומר שאיש שתוקף יצרו עליו יכוין לשם שמים הויא כוונתו באמת רק לזלזל בעוד דבר גם באיסור גילוי הראש לכן אין להתיר לו".

**ב. קרקס וגן חיות**

1. **לקט יושר (מנהגי תרומת הדשן), חלק א' עמוד ס"ו:** "ואמר שלא ראה ארי מימיו, ובשבת הלך לראות שני ארי".
2. **שו"ת ערוגת הבושם (הרב משה גרינוולד, מגדולי הונגריה בראשית המאה ה-20), או"ח ל"ט:** "מכתב יקרתך הגעתני, ועל דבר שאלתך להודיעך אם מותר לילך אל צירקוס אשר שם יכולין לראות חיות ובריות משונות. ויש אצלכם אנשים תמימי דרך ההולכים בתורת השם ואומרים שלא לבד שאין איסור בזה, אלא אפילו מצוה נמי איכא כדי לברך ברוך משנה הבריות. דע, דדבר זה מפורש לאיסור בכמה דוכתיה בש"ס – עיין בע"ז דף י"ח ... ואם כן קל וחומר שיש בהנ"ל איסור דאורייתא של "אל תפנו אל מדעתכם", ומה גם דאיכא משום מגרה יצר הרע בנפישה מחמת כמה דברים המובנים. על כן שומר נפשו ירחק מדרך חטים האלה בנפשותם, ובזכות זה יזכו להבטחת "ואני זאת בריתי אותם".
3. **שו"ת יביע אומר, אורח חיים ד' כ':** נשאלתי אם יש איזה נדנוד איסור לבקר בגן החיות ולהסתכל בחיות ובעופות הנמצאים שם. או אין בזה שום קפידא ... והחיד"א ז"ל עצמו במדבר קדימות (מע' ב אות כב) סיפר, שביקר בגן החיות שבלונדון, וראה שם חיות משונות, ונשר יפה מאד בן מאה שנה, ועוד כמה מיני חיות מאמריקא. (וע"ע שם בהשמטות). וכן בספרו מעגל טוב השלם כ"כ באורך וברוחב יותר ... אלא ודאי דבחיות גופן לכ"ע משרא שרי, שמתוך כך יכיר גדולתו יתברך ככתוב מה רבו מעשיך ה' כלם בחכמה עשית וכו'. והא קמן מעשה רב של מרן החיד"א דעביד עובדא להקל. והוצרכתי לכל זה כי הנה מצאתי בשו"ת ערוגת הבושם ... ומ"ש עוד בערוגת הבושם להוכיח כן ממ"ש בע"ז (יח:), ת"ר ההולך לאצטדינין ולכרקום וראה שם את הנחשים ואת החברים ... לפ"ז כל הני דתני בברייתא אינם ענין לביקור בגן החיות, שאין מנגחין שם שוורים ושאר מיני שחוק, ואין בזה ביטול תורה, וביחוד כשעושה זאת בזמן שהוא עיף מלימודו וכיו"ב, והוא צורך הלימוד במקומות מסויימים בש"ס ומדרשים להבין ולהורות במקום הצורך ... גם הלום ראיתי בשו"ת פרי השדה ח"ג (סי' קעג) שנשאל אם מותר לילך לקאמעדיא שיש שם חיות משונות כדי שיברך עליהם בר' משנה הבריות. והשיב שהדבר פשוט לאסור, ודוקא הרואה פיל וקוף באקראי מברך בר' הנ"ל, אבל להתיר משום זה לילך לקאמעדייא שאסור ... והנה גם ראיותיו יש לדחות ככל מה שכתבנו לעיל. ואולי השאלה היתה במקומות שמשחקים בחיות ומשתעשעים עמהם, שכן מורה לשון קומדיא. אבל בגן החיות דידן אין לחוש לזה כלל. וכן מ"ש הערוגת הבושם בנוסח השאלה אם מותר לילך אל צירקוס, מיירי במקום משחק של החיות שמרקידים את הקוף ושאר מיני חיות לבדח את קהל רואיהם, ולא מיירי בסתם גן חיות, שעיקר מטרת ההולך לגן החיות אינו אלא לשם ידיעה והבנה בטבע בעלי חיים ... והן עתה ראיתי בס' לקט יושר לתלמיד מהרא"י (בחאו"ח עמוד סו), שאמר מהרא"י שלא ראה ארי מימיו, לכן הלך בשבת לראות שני אריות שהובאו שם. הרי לפנינו מעשה רב מהגאון מהרא"י להקל. וכן שמענו על כמה גדולים חקרי לב חסידים ואנשי מעשה שעשו מעשה בעצמם לבקר בגן החיות, ויש להם על מה שיסמוכו, שכן נראה עיקר להלכה. והמחמיר יחמיר לעצמו, והשואל מורים לו היתר, שהכל לשם שמים. וכמ"ש בכל דרכיך דעהו וכו'. הנלע"ד כתבתי. והשי"ת יעב"א".
4. **שו"ת עשה לך רב, א' ס"ט:** "וגם בזה דנו גדולי הפוסקים אם יש להתיר בקור בגן - חיות או לאו, ולא נכנסו לשום דיון משום צער בעלי חיים, הנה בשו"ת ערוגת הבושם (חאו"ח סי' ל"ט) דעתו לאסור, משום שמפנה אל מדעתו ע"פ המבואר במסכת שבת (שבת קמ"ט) וכן הוכיח לאסור מהאמור במס' ע"ז (ע"ז י"ח ב) ת"ר ההולך לאיצטדינין ולכרקום וכו' ה"ז מושב ליצים.

ובאמת שאין משם שום ראי', שהכוונה שם היא כפי שפירש"י מקום שמנגחין את השור, והכוונה פשוטה שהיא מלחמת שוורים הנפוצה בזמנינו בספרד ואמריקה הדרומית. וכן נראה מהמשך הברייתא שם שהכוונה לכל מיני ליצנות. וזה ודאי שאסור משום מושב ליצים, ואינו ענין לגן החיות שנועד להכיר את יצירי כפו של הקדוש ברוך הוא, בחינת מה רבו מעשיך ה'. ולכן ודאי צדק בשו"ת ערוגת הבושם (שם) שאסר ללכת ל"סירקוס" היינו "קרקס", כי שם ודאי המטרה לבדיחות הדעת בהרקדת החיות וכדומה. ובודאי שצדקו החולקים ורבים הם שהתירו ביקור בגן - החיות, ופוק חזי מאי עמא דבר ואין פוצה פה ומצפצף, ועכ"פ גם הרב ערוגת הבושם שאסר לא משום צער בעלי חיים ונמצא הכל שוים מבחינה זאת שאין לאסור".

**ג. צייד**

1. **עבודה זרה, דף י"ח:** "ובדרך חטאים לא עמד - זה שלא עמד בקנגיון".
2. **רש"י שם:** "קיניגון - צידת חיה על ידי כלבים וכל מעשיהם לשם שחוק ושמחה".
3. **הגהת הרמ"א, אורח חיים שט"ז ב':** "המשסה כלב אחר חיה בשבת, הוי צידה (כלבו); וי"א אף בחול אסור לצוד בכלבים, משום מושב לצים".
4. **פרי מגדים שם:** "ואפשר אם פרנסתו בכך אין איסור, רק אם לטיול הוא עושה אז הוה מושב לצים".
5. **שו"ת נודע ביהודה, יורה דעה תניינא י':** "ושורש שאלתו איש אחד אשר זכהו השם בנחלה רחבה ויש לו כפרים ויערות אשר בהיערות תרמוש כל חיתו יער אם מותר לו לילך בעצמו לירות בקנה שריפה לצוד ציד או אם אסור לישראל לעשות דבר זה אי משום צער בעלי חיים אי משום בל תשחית ... ואמנם אין לנו להאריך בזה כי כבר האריך מהרא"י בפסקים וכתבים סימן ק"ה שכל דבר שיש בו צורך להאדם לית ביה משום צעב"ח וגם לא שייך צעב"ח אלא לצערו ולהניחו בחיים אבל להמית בהמות וחיות וכל מיני בעלי חיים לית ביה משום צעב"ח ... וא"כ אין בנדון שאלתו משום צעב"ח, ומשום בל תשחית ודאי ליכא דהרי נהנה בעור וגם אינו עושה דרך השחתה ...

ואמנם מאד אני תמה על גוף הדבר ולא מצינו איש ציד רק בנמרוד ובעשו ואין זה דרכי בני אברהם יצחק ויעקב ... ואיך ימית איש ישראלי בידים בעלי חיים בלי שום צורך רק לגמור חמדת זמנו להתעסק בצידה?! ... ועד כאן דברתי מצד יושר ההנהגה שראוי לאדם להרחיק מזה ועכשיו אני אומר אפילו איסורא איכא שהרי כל העוסקים בזה צריכין להכנס ביערות ולהכניס עצמם בסכנות גדולות במקום גדודי חיות ורחמנא אמר ונשמרתם מאוד לנפשותיכם ... ומעתה אני אומר שיש בדבר זה איסור וגם סכנה".

1. **שו"ת משנה הלכות, ו' ר"ע:** "בדבר השאלה אי מותר לישראל לצאת ולראות שחוק העמים כשממרים ומריצים את הסוסים (רעיס טרעק בלע"ז) וכל הקודם סוסו ירויח וזוכה בפרס וקורין לו (הארס רעיס בלע"ז) אי יש בזה איסור משום משחק בקוביא או שדומה לצידת חיות ועופות שאסרו בפ"ק דע"ז י"ח ב' ... אמנם לצאת ולראות השחוק למי שנהנה מזה לפום ריהטא ליכא איסור ברם ראיתי בשו"ת מוהר"י ברונא סי' ע"א שנשאל בשחוק שעושים כזה וכתב ז"ל דלא דמי לצידת חיות ועופות כי אין זה לשמחה אך ללמוד אומנות ולקנות סוסים ולרוץ בהם להנצל מאויבים וכתב וכן ראיתי לבעלי מעשים, אך בהא מספקנא אם מותר לילך ולראות כשמשמחים יחד לרכוב זה כנגד זה במוטות וכדים שקורין לטעדין ע"כ. הנה מבואר מדברי מוהר"י ברונא הנ"ל דלא התיר לילך ולראות אלא משום דהולך ללמוד אומנות שיוכל לקנות סוסים לרוץ בהם שכך הי' מנהגם בזמנן אבל אם לא הולך ללמוד אומנות אלא לראות השחוק ולשמוח בשמחתם אסור וא"כ בדידן דאין בזה נדנוד לימוד שהרי סוסים כבר חלפו ועברו מהם מתשמיש בעלי בתים אלא שמחזיקים קצתם בארוות רק לשם שחוק זה וגם ההולכין לראות הריצה אינם הולכין רק לשם שחוק ולא לשם אומנות כלום וגם אין בזה כיום מציאות ללמוד באופן שילמדו מזה אומנות או היאך להנצל מאויבים א"כ נשאר האיסור הדומה לצידת חיות ועופות שאסור כמו שדימהו לראשונה וכ"ש הוא מהא דהולכין לרכוב זה כנגד זה במוטות דהתם עכ"פ הלימוד הראשון איכא אלא כיון דנעשה כבר לשם שחוק נסתפק בזה אי מותר כ"ש בדידן שהכל רק לשם שחוק ודאי אסור לכ"ע".